ILINK วิ่งเฉียด 3% หลังคว้างานใหม่ 532 ลบ. ผู้บริหารมั่นใจปี 64 รายได้ตามเป้า 6 พันลบ.
ILINK วิ่งเฉียด 3% มาที่ 7.25 บ. หลังคว้างาน "กฟภ." มูลค่ารวม 532 ลบ. ผู้บริหารมั่นใจปี 64 รายได้ตามเป้า 6 พันลบ.
ILINK วิ่งเฉียด 3% มาที่ 7.25 บ. หลังคว้างาน "กฟภ." มูลค่ารวม 532 ลบ. ผู้บริหารมั่นใจปี 64 รายได้ตามเป้า 6 พันลบ.
30 ก.ค. 2564

ผู้สื่อข่าวรายงานว่า ราคาหุ้น บริษัท อินเตอร์ลิ้งค์ คอมมิวนิเคชั่น จำกัด (มหาชน) หรือ ILINK ล่าสุด ณ เวลา 10.36 น. อยู่ที่ 7.25 บาท บวก 0.20 บาท หรือ 2.84% สูงสุดที่ 7.45 บาท ต่ำสุดที่ 7.20 บาท ด้วยมูลค่าซื้อขาย 31.35 ล้านบาท

ทั้งนี้ราคาหุ้น ILINK ปรับตัวขึ้นบริษัทฯ ได้ลงนามในสัญญาจ้างก่อสร้างสถานีไฟฟ้า 3 สถานี ในนาม “กลุ่ม INTERLINK and AIT CONSORTIUM” ตามโครงการพัฒนาระบบส่งและจําหน่าย ระยะที่ 1 ด้วยวิธีประกวดราคาอิเล็กทรอนิกส์(e-bidding) เลขที่ C.CST. 040/2564 ลงวันที่ 30 กรกฎาคม 2564 กับการไฟฟ้าส่วนภูมิภาค มูลค่ารวม 531.70 ล้านบาท รวมภาษีมูลค่าเพิ่มแล้ว สำหรับการแบ่งสัดส่วนรายได้นั้น บริษัทฯ ได้รับมูลค่า 366.03 ล้านบาท ส่วน AIT ได้รับ 165.67 ล้านบาท
ด้านนายสมบัติ อนันตรัมพร ประธานกรรมการ ILINK กล่าวว่า กระแสเทคโนโลยี 5G และการทำงานแบบ Work From Home ช่วยผลักดันให้ความต้องการในอุปกรณ์สายส่งสัญญาณของธุรกิจจัดจำหน่าย และบริการด้านโครงข่ายของธุรกิจโทรคมนาคมพุ่งสูงขึ้นอย่างต่อเนื่อง จึงมั่นใจได้ว่าผลการดำเนินงานของบริษัทในปี 2564 จะเติบโตตามเป้าหมาย 6,000 ล้านบาท อย่างแข็งแกร่งและยั่งยืนต่อไป